STRAMMER INN: California-guvernør Arnold Schwarzenegger må få kontroll på de offentlige utgiftene. Foto: AP

Offentlige ansatte i California må ta fri uten lønn

Californias guvernør Arnold Schwarzenegger besluttet onsdag at tusener av offentlig ansatte må ta fri uten lønn for å spare delstaten for utgifter.

Oppdatert 29. juli 2010

Artikkelen er over ti år gammel

Schwarzenegger sa at delstaten, som står overfor et budsjettunderskudd på 19 milliarder dollar, står på randen av kollaps. Myndighetene må kanskje begynne å utstede gjeldsbrev i august for å unngå å slippe opp for midler.

Alle offentlig ansatte må fra august ta tre dager fri uten lønn hver måned til det foreligger et nytt budsjett. Det tilsvarer et lønnskutt på 14 prosent. De eneste som er unntatt, er politi og brannmenn, samt ansatte i skatteetaten.

California har vært uten budsjett siden juni mens lovgiverne krangler om hvordan de skal få ned underskuddet. Det trengs et flertall på to tredeler for å vedta budsjettet, noe som gir de mest radikale på begge sider stor innflytelse.

Schwarzenegger har truet med å avslutte sin periode som guvernør uten å undertegne et nytt budsjett, om ikke lovgiverne går med på en serie pensjons-, skatte- og utgiftsreformer.

Publisert: 29.07.10 kl. 05:24 Oppdatert: 29.07.10 kl. 06:05